钦定古今图书集成/明伦汇编/闺媛典/第286卷 > 皇清十九 > 张季存妻高氏
## 钦定古今图书集成/明伦汇编/闺媛典/第286卷 > 皇清十九 > 张季存妻高氏

按《海宁县志》：“高氏，文学张季存妻，故相国高文端仪之女孙。性淳笃，习劳苦，至老不倦。年十九守节，历七十馀年，九十一岁而卒。初，夫病剧，以身露祷请代。夫亡，无子，抚侄鼎元为嗣，补弟子员。先氏没，复训迪三孙成令器。姑范氏失明，氏扶持不离左右八年。祖姑庄氏病痈，手足痿罢，氏为栉沐者十五年。夫同产七” 人，妯娌诸侄、诸孙不下数百指，咸相维护。五世同居无间言，力营葬亲，岁祀成礼。三历灾荒，佐叔辈施粥，全活甚众。并出其暮年纺绩之馀。及文端公家业中替，有见告者，氏悉出其嫁时所有赠之。